b'\n_START_ARTICLE_\nAnglis\n_START_SECTION_\nCharakteristikos\n_START_PARAGRAPH_\nYra 8 anglies alotropin\xc4\x97s atmainos: amorfin\xc4\x97 anglis, grafitas, deimantas, anglies nanovamzdeliai, fulerenas ir sintetin\xc4\x97\xc2\xa0\xe2\x80\x93 karbinas. Amorfin\xc4\x97 anglis\xc2\xa0\xe2\x80\x93 suod\xc5\xbeiai\xc2\xa0\xe2\x80\x93 juodi milteliai; grafitas\xc2\xa0\xe2\x80\x93 pilkai juodos spalvos kristalai, sistema heksagonalin\xc4\x97, kietumas 1, tankis 2230 kg/m\xc2\xb3. Deimantas\xc2\xa0\xe2\x80\x93 bespalviai skaidr\xc5\xabs kristalai, sistema kubin\xc4\x97, kietumas 10, tankis 3510 kg/m\xc2\xb3. Auk\xc5\xa1toje temperat\xc5\xabroje (apie 1500\xc2\xa0\xc2\xb0C) deimantas ir grafitas virsta karbinu._NEWLINE_Vis\xc5\xb3 anglies modifikacij\xc5\xb3 lydymosi temperat\xc5\xabra 3500\xe2\x80\x933700\xc2\xa0\xc2\xb0C. Anglis\xc2\xa0\xe2\x80\x93 nemetalas. Tirpsta i\xc5\xa1lydytuose metaluose, pvz., gele\xc5\xbeyje, kobalte, nikelyje. Degdama sudaro anglies dioksid\xc4\x85 (jei deguonies netr\xc5\xabksta) ir anglies monoksid\xc4\x85 (jei deguonies tr\xc5\xabksta). Kaitinama su metalais ar j\xc5\xb3 oksidais, sudaro karbidus; pvz., i\xc5\xa1 anglies ir aliuminio oksido gaunamas aliuminio karbidas: 9C + 2Al\xe2\x82\x82O\xe2\x82\x83 \xe2\x86\x92 Al\xe2\x82\x84C\xe2\x82\x83 + 6CO. Auk\xc5\xa1toje temperat\xc5\xabroje jungiasi su halogenais (pvz., su chloru sudaro anglies tetrachlorid\xc4\x85 CCl\xe2\x82\x84), siera ir kitais elementais. Anglies yra visuose organiniuose junginiuose. Did\xc5\xbeiausios organiniu jungini\xc5\xb3 grup\xc4\x97s yra angliavandeniliai ir angliavandeniai. Anglies atomai gali sudaryti linijines, \xc5\xa1akotas grandines ir \xc5\xbeiedus, prie kuri\xc5\xb3 prisijung\xc4\x99 vandenilio, deguonies ir kit\xc5\xb3 element\xc5\xb3 atomai. \xc5\xa0iose grandin\xc4\x97se anglies atom\xc5\xb3 jungtys yra viengubos, dvigubos ir trigubos. Dvigubas jungtis turin\xc4\x8dios molekul\xc4\x97s linkusios stamb\xc4\x97ti (polimerizuotis)\xc2\xa0\xe2\x80\x93 susidaro stambiamolekuliai junginiai.\n_START_SECTION_\nPanaudojimas\n_START_PARAGRAPH_\nAnglis ir jos gamtiniai junginiai\xc2\xa0\xe2\x80\x93 svarbus energijos \xc5\xa1altinis ir chemijos pramon\xc4\x97s \xc5\xbealiava. I\xc5\xa1 grafito daromi elektrodai, gaunamos raketini\xc5\xb3 varikli\xc5\xb3 antikorozin\xc4\x97s dangos, grafito plastikai, juo futeruojama chemin\xc4\x97 aparat\xc5\xabra. Labai grynu dirbtiniu grafitu atominiuose reaktoriuose l\xc4\x97tinami neutronai. \xc5\xa0lifuoti deimantai vartojami papuo\xc5\xa1alams. I\xc5\xa1 deimanto gaminamos gr\xc4\x99\xc5\xbeimo \xc4\xafranki\xc5\xb3 vainik\xc4\x97liai. Suod\xc5\xbeiai vartojami gumos gamyboje kaip u\xc5\xbepildas.\n_START_SECTION_\nIstorija\n_START_PARAGRAPH_\nDidel\xc4\x97s molekulin\xc4\x97s mas\xc4\x97s anglies junginiai evoliucijos metu sudar\xc4\x97 gyvyb\xc4\x97s atsiradimo \xc5\xbdem\xc4\x97je pamat\xc4\x85. Augal\xc5\xb3 l\xc4\x85stel\xc4\x97s geba asimiliuoti atmosferos anglies dioksid\xc4\x85. I\xc5\xa1 \xc5\xa1io geb\xc4\x97jimo atsirado chemosintez\xc4\x97, fotoredukcija ir fotosintez\xc4\x97.\n_START_SECTION_\nBiologin\xc4\x97 reik\xc5\xa1m\xc4\x97\n_START_PARAGRAPH_\nAugaluose anglis sudaro 42-45\xc2\xa0% sausosios mas\xc4\x97s, gyv\xc5\xabnuose 0,1-26\xc2\xa0% gyvosios mas\xc4\x97s. Tos pa\xc4\x8dios r\xc5\xab\xc5\xa1ies organizmuose anglies kiekis priklauso nuo lyties, am\xc5\xbeiaus, vystymosi stadijos ir kit\xc5\xb3 s\xc4\x85lyg\xc5\xb3. Svarbiausias \xc5\xbeali\xc5\xb3j\xc5\xb3 augal\xc5\xb3 anglies \xc5\xa1altinis (95-98\xc2\xa0%) yra atmosferos anglies dioksidas, gyv\xc5\xabn\xc5\xb3\xc2\xa0\xe2\x80\x93 augal\xc5\xb3 susintetinti organiniai anglies junginiai. \xc5\xbduvus organizmams, did\xc5\xbeioji j\xc5\xb3 k\xc5\xabno dalis virsta anglies dioksidu. Dalis augal\xc5\xb3 asimiliuotos anglies ilgainiui virsta durp\xc4\x97mis, akmens anglimis, nafta, dujomis, dirvos humusu, sapropeliu. Be stabiliosios anglies \xc2\xb9\xc2\xb2C, augaluose kaupiasi ir radioaktyvioji \xc2\xb9\xe2\x81\xb4C. Su maistu ji patenka \xc4\xaf gyv\xc5\xabn\xc5\xb3 ir \xc5\xbemogaus organizm\xc4\x85. Radioaktyviosios anglies kiekis augal\xc5\xb3 ir gyv\xc5\xabn\xc5\xb3 liekanose rodo, kada jie gyveno. Radioaktyvioji anglis naudojama fotosintezei, med\xc5\xbeiag\xc5\xb3 kitimui ir apytakai organizme tirti. Bakterij\xc5\xb3, virus\xc5\xb3, vabzd\xc5\xbei\xc5\xb3 \xc5\xbeym\xc4\x97jimas radioaktyvi\xc4\x85ja anglimi padeda tirti j\xc5\xb3 biologij\xc4\x85, kovoti su lig\xc5\xb3 suk\xc4\x97l\xc4\x97jais, augal\xc5\xb3 ir gyv\xc5\xabn\xc5\xb3 kenk\xc4\x97jais.'